52. ΑΠΟΦΑΣΗ ΥΠΟΥΡΓΟΥ ΥΓΕΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ  ΑΣΦΑΛΙΣΕΩΝ Αριθ. Α2β/οικ.3982 Της 7 Οκτ./4 Νοεμ.1987 (ΦΕΚ Β΄ 577) Ενιαία επιστημονικά κριτήρια για τη διάγνωση της εξάρτησης. Έχοντας υπόψη : 1.Το άρθρ. 7 του Νόμ. 1729/87 «Καταπολέμηση της διάδοσης των ναρκωτικών προστασίας των νέων και άλλες διατάξεις». 2.Το άρθρ. 3 του Νόμ. 1278/82 «Σύσταση Κεντρικού Συμβουλίου Υγείας». 3.Την αιτιολογημένη γνώμη του ΚΕΣΥ με αριθ. 3 της 49ης ολομέλειας της 17 και 18.9.87 «Για τον καθορισμό των κριτηρίων διάγνωσης της εξάρτησης». 4.Το άρθρ. 16 του Νόμ. 1558/85 «Κυβέρνηση και Κυβερνητικά όργανα». 5.Το άρθρ. 8 του Π.Δ/τος 544/77 για τον Οργανισμό του Υπουργείου Κοινωνικών Υπηρεσιών, αποφασίζουμε: Έλεγχος της χρήσης ναρκωτικών ουσιών Άρθρ.1.-α)Εργαστηριακός έλεγχος Αυτός γίνεται με τοξικολογική ανάλυση σωματικών υγρών του εξεταζόμενου (αίμα, ούρα) σε χρόνο μικρότερο από 48-72 ώρες από την τελευταία λήψη της ναρκωτικής ουσίας από τον εξεταζόμενο. Το δείγμα των σωματικών υγρών λαμβάνεται υπό συνθήκες ασφάλειας σε δύο σφραγισμένα φιαλίδια που αναγράφουν ανεξίτηλα το ονοματεπώνυμο του εξεταζόμενου και την ημερομηνία λήψης. Το ένα φιαλίδιο φυλάσσεται υπό ψύξιν ως μάρτυρας. β)Κλινικός έλεγχος Ο εξεταζόμενος εισάγεται άμεσα για κλινική παρακολούθηση σε Δημόσιο Νοσηλευτικό Ίδρυμα ή ειδικό Σωφρονιστικό κατάστημα για 5 τουλάχιστον ημέρες. Κατά την διάρκεια του κλινικού ελέγχου πραγματοποιείται συμπληρωματικά και πλήρης σωματικός έλεγχος για την ανακάλυψη συνοδών στοιχείων όπως ουλές από νύξεις των φλεβών. Τα συμπτώματα του σωματικού στερητικού συνδρόμου αντιμετωπίζονται όπως η σχετική απόφαση του Υπουργείου Υγείας Πρόνοιας και Κοιν. Ασφαλίσεων ορίζει. Σε κάθε περίπτωση και ιδιαίτερα σε περίπτωση έλλειψης συμπτωμάτων αποστέρησης η διάγνωση συμπληρώνεται με τη λήψη πλήρους ιστορικού. Διάγνωση Άρθρ.2.-Ο εξεταζόμενος χαρακτηρίζεται ως εξαρτημένος από ναρκωτικές ουσίες όταν πληροί 3 τουλάχιστον από τα παρακάτω κριτήρια. 1.Καταναλώνει ουσίες σε μεγαλύτερες ποσότητες ή για μεγαλύτερη χρονική περίοδο από αυτή που είχε την πρόθεση. 2.Έχει την επίμονη επιθυμία ή έχει κάνει μια ή περισσότερες ανεπιτυχείς προσπάθειες να μειώσει ή να ελέγξει την χρήση της ουσίας. 3.Καταναλώνει μεγάλο μέρος του χρόνου του σε δραστηριότητες αναγκαίες για την προμήθεια της ουσίας (π.χ. κλοπές) για χρήση της ουσίας (επανειλημμένη χρήση της ουσίας κατά τη διάρκεια της ημέρας) ή για την αποκατάσταση από την επίδρασή της. 4.Εμφανίζει καταστάσεις μέθης ή στερητικά συμπτώματα ενώ: α)Αναμένονταν να εκπληρώσει σημαντικές υποχρεώσεις στην δουλειά του, στο σχολείο ή στο σπίτι (π.χ. δεν πηγαίνει στην δουλειά γιατί βρίσκεται σε κατάσταση κακουχίας από στέρηση, δεν πηγαίνει στο σχολείο ή δεν εργάζεται γιατί βρίσκεται κάτω από την άμεση επίδραση της ουσίας, είναι σε κατάσταση μέθης ενώ φροντίζει παιδιά). β)Αναλαμβάνει δραστηριότητες επικίνδυνες για την σωματική του ακεραιότητα (π.χ. οδήγηση μεταφορικού οχήματος). 5.Εγκαταλείπει σημαντικές κοινωνικές, επαγγελματικές ή ψυχαγωγικές ασχολίες εξ αιτίας της χρήσης της ουσίας. 6.Συνεχίζει τη χρήση της ουσίας παρά την επίγνωση ύπαρξης ενός διαρκούς ή περιοδικού κοινωνικού, ψυχολογικού και σωματικού προβλήματος υγείας που το προκαλεί ή το επιδεινώνει η χρήση της. 7.Έχει ανάγκη για σημαντικά μεγαλύτερες ποσότητες της ουσίας (ανάπτυξη ανοχής- αύξηση της κατανάλωσης της ουσίας κατά 50 % προκειμένου να φτάσει την μέθη ή το επιθυμητό αποτέλεσμα) ή εμφανίζει σημαντικά μειωμένη επίδραση με τη συνεχιζόμενη χρήση της ίδιας ποσότητας ναρκωτικής ουσίας. 8.Εμφανίζει χαρακτηριστικά στερητικά συμπτώματα. 9.Χρησιμοποιεί την ουσία συχνά για να ανακουφιστούν ή να αποφευχθούν τα στερητικά συμπτώματα. Περιεχόμενα της πραγματογνωμοσύνης Άρθρ.3.- α)Η έκθεση πραγματογνωμοσύνης συντάσσεται σύμφωνα με τα άρθρ. 148 και 198 του Κώδικα Ποινικής Δικονομίας. β)Περιέχει πλήρη αναφορά σε όλα τα στοιχεία και κριτήρια των προηγούμενων άρθρων. γ)Περιλαμβάνει πρόταση για την ειδική μεταχείριση του Χρήστη υποδεικνύοντας το καταλληλότερο κατά περίπτωση υποστηρικτικό (άρθρ. 12 του Νόμ. 1729/87) ή θεραπευτικό μέτρο (άρθρ. 14 Νόμ. 1729/87). Άρθρ.4.-Η απόφαση αυτή ισχύει από την ημέρα δημοσίευσης στην Εφημερίδα της Κυβερνήσεως. (Αντί για τη σελ. 844,19(β) Σελ. 844,19(γ) Τεύχος 1238-Σελ. 113 561 Μονοπώλιο Ναρκωτικών 34.Κ.α.52 